भाजपा के राष्ट्रीय अध्यक्ष अमित शाह की 25 जून को हरिद्वार में होने वाली शंखनाद रैली को लेकर भाजपा और उत्तराखंड की कांग्रेस सरकार के बीच सीधे-सीधे टकराव हो गया है। जहां उत्तराखंड भाजपा ने अमित शाह की रैली में एक लाख से ज्यादा लोगों के आने का एलान किया है। वहीं उत्तराखंड कांग्रेस के प्रदेश अध्यक्ष किशोर उपाध्याय ने हरिद्वार जिले के लंढौरा कस्बे में 25 जून को सद्भाव रैली आयोजित किए जाने का एलान किया है। वहीं हरिद्वार के जिला प्रशासन ने हरिद्वार जिले के देहात क्षेत्र में 23 से 26 जून तक धारा-144 लागू करने का एलान किया है। भाजपा ने आरोप लगाया कि 25 जून की अमित शाह की रैली में रुकावट डालने के लिए हरिद्वार के जिला प्रशासन ने उत्तराखंड की हरीश रावत सरकार के इशारे पर हरिद्वार जिले के गांवों में धारा-144 लगाई है। भाजपा के प्रदेश उपाध्यक्ष और हरिद्वार विधानसभा क्षेत्र के विधायक मदन कौशिक ने आरोप लगाया कि हरीश रावत सरकार अमित शाह की रैली को लेकर हरिद्वार समेत पूरे उत्तराखंड के लोगों में जो उत्साह देखने को मिल रहा है, उससे घबराकर रैली को नाकाम बनाने के लिए सूबे की कांग्रेस सरकार धारा-144 लगाकर जनभावनाओं को कुचलना चाहती है।